送楊似之提舉湖南
作者：陳傅良
朝代：宋

paragraphs: 昨日有客去分符，今朝有客來攬轡。
蕨芽掇盡筍可𠜾，送客焉知老將至。
儒雅風流能有幾，南宮先生無乃是。
十年不復夢蓬山，萬里何爲隔湘水。
葉公巋然地官貳，顔公領袖天下士。
星聯郎署尤與何，次第諸公亦連茹。
一時臺省舊名德，十見班行已三四。
可令僕馬病崔嵬，獨抱蘭蓀吊憔悴。
漁樵混迹山窮處，故故肯臨人不記。
酒半停盃問鬚髮，夜闌秉燭徵文字。
多時渴見痛折節，萬事要看方得意。
先生行矣扈甘泉，請自此心扶大議。